Veronmaksajain Keskusliitto ry Lausunto
Kalevankatu 4
00100 HELSINKI 30.4.2012

Valtiovarainministeriö
Vero-osasto
PL 28
00023 VALTIONEUVOSTO

E-mail valtiovarainministerio@vm.fi

Viite Lausuntopyyntö 20.3.2012 VM033:00/2012

**Lausunto luonnoksesta hallituksen esitykseksi laiksi verotusta koskevasta ennakkopäätösvalituksesta sekä eräistä muista verotusmenettelyä ja muutoksenhakua koskevista muutoksista**

### 3.1 Ennakkopäätösvalitus korkeimmalle hallinto-oikeudelle

Esityksessä ehdotetaan, että verotuksessa otettaisiin käyttöön ennakkopäätösvalitusta koskeva menettely. Menettely mahdollistaisi erityistapauksissa valituksen tekemisen verotuksen oikaisulautakunnan päätöksestä suoraan korkeimmalta hallinto-oikeudelta. Ehdotettu menettely vastaisi pääpiirteissään yleisissä tuomioistuimissa käytössä olevaa ennakkopäätösvalitusta.

Ennakkopäätösvalistus edellyttäisi, että asia on sellainen, johon korkeimman hallinto-oikeuden ennakkopäätöksen nopeutettu saaminen olisi erityisen tärkeää. Lisäksi edellytetään, että korkein hallinto-oikeus myöntäisi asiassa valitusluvan ja valituksen tekijän vastapuoli, Veronsaajien oikeudenvalvontayksikkö tai verovelvollinen, antaisi suostumuksen ennakkopäätösvalituksen käyttämiseen.

Jos korkein hallinto-oikeus ei hyväksyisi valituslupahakemusta, siirrettäisiin asia viran puolesta käsiteltäväksi hallinto-oikeudessa tavallisena verovalituksena.

**Ottaen huomioon ennakkopäätösvalitusmenettelyn rajoitettu käyttö ja sen edellyttämä veronmaksajan suostumus, Veronmaksajain Keskusliitto pitää ehdotusta kannatettavana.**

### 3.2 Ennakkotietomenettelyn korvaaminen ennakkoratkaisumenettelyllä

Esityksessä ehdotetaan, että tuloverotusta koskeva ennakkotietomenettely korvattaisiin ennakko-ratkaisumenettelyllä.

Esityksen tavoitteena on yhtenäistää eri ennakollisia kannanottoja koskevia menettelyjä ja mahdollistaa muutoksenhaku tuloverotusta koskevasta ennakkoratkaisusta

Tuloverotuksen ennakkoratkaisut valitusaika olisi muiden verolajien ennakkoratkaisujen mukaisesti 30 päivää ja valitus tulisi jättää määräajassa toimivaltaiselle hallinto-oikeudelle. Lisäksi Veronsaajien oikeudenvalvontayksikölle säädettäisiin mahdollisuus erityisestä syistä ennen muutoksenhakuajan päättymistä ilmoittaa, että se ei tule käyttämään muutoksenhakuoikeuttaan.

**Veronmaksajain Keskusliitto pitää ehdotusta veronmaksajan oikeusturvaa lisäävänä ja perusteltuna.**

### 3.3 Muutoksenhakumenettelyä koskevien säännösten muutokset

Esityksessä ehdotetaan arvonlisäverotuksen ja varainsiirtoverotuksen ensiasteen muutoksenhakua koskevien säännösten muuttamista siten, että valitusta käsittelevä Verohallinnon yksikkö ei kuulisi asianosaisia. Näissä asioissa Verohallinnon yksikkö käsittelee muutoshakemuksen oikaisuasiana. Siltä osin, kuin muutoshakemus ei anna aihetta oikaista toimitettua verotusta, Verohallinto antaisi asiassa lausunnon ja siirtäisi asian hallinto-oikeudelle. Hallinto-oikeus johtaisi valitusprosessia siirron jälkeen. Verovelvollisen valituksen johdosta hallinto-oikeus kuulisi Veronsaajien oikeudenvalvontayksikköä ja varaisi tämän jälkeen verovelvolliselle tilaisuuden antaa vastaselitys Verohallinnon lausunnon ja Veronsaajien oikeudenvalvontayksikön vastineen johdosta. Jos valitusintressi olisi alle 6 000 euroa, eikä asia ole tulkinnanvarainen tai epäselvä, hallinto-oikeus voisi lisäksi ratkaista asian oikeudenvalvontayksikköä kuulematta.

Jos Verohallinto oikaisisi päätöstään valituksen johdosta, oikeudenvalvontayksikkö voisi hakea tuohon päätökseen muutosta kuten nykyisinkin. Menettelysäännöksiä yhtenäistettäisiin lisäämällä myös arpajaisverolakiin vastaavat säännökset muutoksenhausta ja valituksen käsittelystä oikaisuasiana.

Lisäksi esityksessä ehdotetaan, että ensiasteen muutoksenhakua koskevat säännökset lisättäisiin niihin veroasioihin, joihin sovelletaan nykyisin yksinomaan hallintolainkäyttölain säännöksiä joko yleisperi-aatteiden tai nimenomaisen viittaussäännöksen perusteella. Kyse olisi sivullisen tiedonantovelvollisuutta koskevista päätöksistä sekä eräistä hakemusasioista tehtävistä päätöksistä.

Veroasioissa muutoksenhaku korkeimpaan hallinto-oikeuteen edellyttää lähes poikkeuksetta valituslupaa. Menettelyiden yhtenäistämiseksi esityksessä ehdotetaan, että valituslupamenettely laajennettaisiin koskemaan sivullisen tiedonantovelvollisuutta, lahjoitusvähennyksen nimeämispäätöksiä, tappioiden poikkeuslupia sekä jälleenhankintavarauksen käyttöä koskevia valitusasioita.

**Veronmaksajain Keskusliitto katsoo, että menettelysääntöjen yhdenmukaistaminen lisää veronmaksajan oikeusturvaa ja kannattaa esitettyä muutosta.**

### Muutoksenhaku laiminlyöntimaksua koskevaan päätökseen

Esityksen mukaan Veronsaajien oikeudenvalvontayksikölle annettaisiin oikeus hakea muutosta myös sivullisen tiedonantovelvollisuutta koskevaan hallinto-oikeuden päätökseen ja laiminlyöntimaksun määräämistä koskevissa asioissa.

**Veronmaksajain Keskusliitto ei pidä tarpeellisena antaa Veronsaajien oikeudenvalvontayksikölle valitusoikeutta ensiasteessa tehtyyn päätökseen laiminlyöntimaksusta. Kyseessä ei ole riita veronsaajalle tulevan veron määrästä vaan verotusmenettelystä, eivätkä veronsaajat ole siten asiassa asianosaisia.**

### Arvioverotusta koskevien oikaisuvaatimusten käsittely

Muutoksenhakumenettelyn nopeuttamiseksi ja yksinkertaistamiseksi esityksessä ehdotetaan, että Verohallinto voisi kumota verotusmenettelystä annetun lain 27 §:n 1 momentin nojalla toimitetun arvioverotuksen ja toimittaa verotuksen uudelleen, jos verovelvollinen antaisi verotuksen päättymisen jälkeen veroilmoituksen, joka voidaan sellaisenaan tai oikaistuna panna verotuksen perusteeksi.

**Veronmaksajain Keskusliitto kannattaa esitystä.**

### Muutoksenhaku Konserniverokeskuksen tekemistä verotuspäätöksistä

Esityksessä ehdotetaan, että haettaessa muutosta Konserniverokeskuksen tekemän verotuspäätökseen toimivaltainen hallinto-oikeus määräytyisi yritysten verotuksessa muutoksenhakua koskevien yleisten säännösten mukaisesti.

**Veronmaksajain Keskusliitto kannattaa esitystä.**

### 3.4 Verosta vapauttaminen ja maksujärjestely

Esityksessä ehdotetaan, että eri verolaeissa olevat verosta vapauttamista ja maksun lykkäystä koskevat säännökset koottaisiin veronkantolakiin ja verotililakiin. Verojen maksamisen lykkäystä koskevat eri verolakien säännökset ehdotetaan kumottavaksi. Jatkossa maksujärjestely olisi ainoa menettely, jolla vero- tai maksuvelvollisen verojäämien maksuaikataulua voidaan järjestellä.

Esityksen mukaan verosta vapauttamista koskevat asiat ratkaisisi pääsääntöisesti Verohallinto. Kunta voisi kuitenkin pidättää itselleen kunnallis-veroa ja kiinteistöveroa koskevan ratkaisuvallan kolmeksi vuodeksi kerrallaan.

Autoverosta vapauttamista koskeva toimivalta ehdotetaan siirrettäväksi Verohallinnolta veron määränneelle Liikenteen turvallisuusvirastolle.

Verosta vapauttamista koskevaan päätökseen ei esityksen mukaan saisi jatkossakaan hakea valittamalla muutosta.

Verojen ja maksujen täytäntöönpanosta annetun lain (706/2007) täytäntöönpanon keskeytystä koskeviin määräyksiin ei esitetä muutosta, joten muutoshakemuksen yhteydessä valitusviranomainen voi edelleen kieltää tai keskeyttää saamisen täytäntöönpanon.

**Veronmaksajain Keskusliitto pitää perusteltuna verosta vapauttamista ja veronmaksun lykkäystä koskevien hakemusten käsittelyn yhdenmukaistamista ja siirtämistä Verohallinnon veronkantoyksikköön.**

**Veronmaksajain Keskusliitto ehdottaa, että veronmaksun lykkäystä ja verosta vapauttamista koskevat päätökset säädetään valituskelpoisiksi. Perusteluiden osalta viittaamme Seppo Söderlundin väitöskirjaan ”Oikeus ja kohtuus verotuksessa”.**

Teemu Lehtinen Vesa Korpela
toimitusjohtaja lakiasiain johtaja